Zdôvodnenie návrhu

I.

	Návrh legislatívneho zámeru novely zákona Národnej rady Slovenskej republiky        č. 278/1993 Z. z. o správe majetku štátu, ktorým sa zriadi Správa nehnuteľného majetku štátu bol predložený na rokovanie vlády Slovenskej republiky  30. apríla 2001. Súčasne bol predložený na rokovanie poradných orgánov vlády, a to Porady ekonomických ministrov a Legislatívnej rady vlády SR. Z programu Porady ekonomických ministrov bol materiál stiahnutý na podnet podpredsedu vlády pre ekonomiku z dôvodu jeho zásadného nesúhlasu. Následne sa uskutočnili spoločné rokovania podpredsedu vlády pre ekonomiku a ministerky financií  s cieľom nájsť spoločnú filozofiu týkajúcu sa koncepcie a systému zriadenia Správy nehnuteľného majetku štátu. Keďže sa nepodarilo dosiahnuť zhodu vo všetkých otázkach, Ministerstvo financií Slovenskej republiky vypracovalo legislatívny zámer v dvoch alternatívach. Prvá vychádzala z požiadaviek  podpredsedu vlády pre ekonomiku. Iný názor Ministerstva financií SR v niektorých otázkach vyjadrovala druhá alternatíva. Podpredseda vlády pre ekonomiku v apríli 2002 oznámil ministrovi financií, že s návrhom legislatívneho zámeru nesúhlasí, pretože nie je vypracovaný v súlade s dokumentom Audit.

	V rámci medzirezortného pripomienkového konania jednotlivé rezorty vyslovili zásadný nesúhlas so zriadením Správy nehnuteľného majetku štátu a vyslovili množstvo výhrad k zriadeniu Správy nehnuteľného majetku štátu, pričom za zásadné označili tieto: 

-	jej zriadenie nepredstavuje efektívne a hospodárne riešenie. Vytvorí sa veľká organizácia, ktorá cez svoje pobočky má spravovať nehnuteľný majetok štátu nekomplexne a neoperatívne. Vytýčený základný cieľ „dosahovanie maximálneho zisku z prenajímania nehnuteľností vo vlastníctve štátu“ nie je správny a jeho uplatnenie  môže závažne nielen ohroziť, ale aj narušiť činnosť štátnych orgánov,

-	štát musí mať na plnenie „ústavných povinností“ vytvorené právne a ekonomické podmienky. Pre riadny chod štátu je preto nevyhnutné, aby príslušné štátne orgány mali kde vykonávať jednotlivé činnosti v súlade so zákonom. Je neopodstatnené, aby „štát – štátu“ platil „trhové nájomné“ alebo aby sa budovy vo vlastníctve štátu v centre mesta prenajímali za trhové ceny  podnikateľským subjektom a pre štátne orgány sa dobudovali rozostavané stavby  alebo sa prenajímali stavby na periférii hlavného mesta,

-	z materiálnych podmienok funkcií každého štátu, ktorými sa napĺňajú verejné záujmy občanov nemožno vytvoriť „tržnice“ určené na napĺňanie štátneho rozpočtu a individuálnych záujmov,

-	centralizácia správy majetku vo vlastníctve štátu v jednej organizácii by  umožnila vo väčšom rozsahu majetkové manipulácie, korupciu a klientelizmus,

-	obavy zo skrytej privatizácie  objektov štátnej správy a štátnych organizácií v lukratívnych lokalitách a ich rozpredaj pod hlavičkou zvyšovania efektívnosti a hospodárnosti,

-	uzatváranie  nájomných zmlúv na obdobie jedného roka by znamenalo zavedenie tzv.  „sťahovacieho systému“ a viedlo by k zvýšeniu výdavkov štátneho rozpočtu v dôsledku vzniku nových nákladov na sťahovanie, čo by bolo prínosom len pre sťahovacie a špeditérske spoločnosti. Ústredné ale aj iné štátne orgány sa budú v rámci sťahovania posledný štvrťrok v roku pripravovať na sťahovanie a prvý štvrťrok ďalšieho roku zariaďovať v novom sídle a tiež budú vynakladať úplne nezmyselne peniaze daňových poplatníkov na vybudovanie potrebných sietí pre zavedenie výpočtovej techniky, na zmenu adries, telefónov, zmien všetkých odberateľsko-dodávateľských zmlúv a iné. Akékoľvek snahy o skvalitnenie fungovania štátnej správy a jej priblíženie sa k občanovi týmto spôsobom úplne zanikne,

-	štátne orgány sú závislé od finančných prostriedkov poskytovaných zo štátneho rozpočtu. Pridelené finančné prostriedky nepokryjú trhové ceny za prenájom. Týmto spôsobom sa založí nerovnosť podmienok štátnych orgánov pri hľadaní vhodných a dôstojných priestorov a nebudú konkurencieschopné s podnikateľskými subjektami,

-	alternatíva založená len na dosahovaní maximálneho zisku vychádza iba z teórie trhového mechanizmu, ktorú by bolo možné aplikovať v praxi len pri zabezpečení a vytvorení rovnakých podmienok  pre všetky subjekty trhu na strane dopytu. Aj vo vyspelých svetových ekonomikách štát zasahuje do trhového mechanizmu prostredníctvom svojich nástrojov tak, aby hájil záujmy štátu a záujmy celej spoločnosti.

Ministerstvo financií SR v rámci twiningového projektu SR-99-IB-OT-01 na rok 2002 Rozvoj nového právneho a inštitucionálneho rámca pre riadenie štátneho majetku (štátneho nehnuteľného majetku) spolupracuje s expertmi španielskeho ministerstva financií. V súčasnosti sa v Španielsku pripravuje nová právna úprava nakladania s nehnuteľným majetkom štátu, ktorá nepredpokladá zriadenie osobitnej centrálnej organizácie spravujúcej majetok štátu. V záujme vytvorenia optimálnych podmienok pre fungovanie štátnej správy bol prijatý program,  ktorého cieľom  je vytvoriť ministerstvám a ústredným orgánom štátnej správy podmienky pre nadobudnutie takéhoto majetku do správy, a tým vylúčiť, resp. minimalizovať ich umiestnenie v prenajatých priestoroch. 
 
Po dôkladnom zvážení vyššie uvedených  závažných  skutočností Ministerstvo financií Slovenskej republiky predkladá návrh na zrušenie úlohy C.39. Súčasne návrh uznesenia obsahuje aj zrušenie úloh v súvisiacich uzneseniach vlády SR (uzn. č. 45/2001 a uzn. 1203/2001).

II.

	Vláda Slovenskej republiky uznesením č. 318 z 27. marca 2002 k správe z kontroly efektívnosti prenájmu nehnuteľností a/ alebo ich častí, ktoré sú  v správe ústredných orgánov štátnej správy a organizácií v ich pôsobnosti, podnikateľským subjektom (RO a PO u ÚOSŠ) v bode B.6. uložila ministrovi financií Slovenskej republiky úlohu predložiť na rokovanie vlády návrh novely zákona Národnej rady Slovenskej republiky č. 278/1993 Z. z. o správe majetku štátu, ktorá bude upravovať postup pri nakladaní s prebytočným alebo dočasne prebytočným nehnuteľným majetkom štátu (legislatívny zámer predložiť v apríli 2002 a paragrafované znenie zákona v septembri 2002). Uloženie tejto úlohy vyplynulo z vykonanej kontroly úradu vlády Jednotky kontroly efektívnosti pri nakladaní s nehnuteľným majetkom vo vlastníctve štátu najmä pri jeho prenajímaní. Vzhľadom na to, že zákon Národnej rady Slovenskej republiky č. 278/1993 Z. z. o správe majetku štátu upravuje postup pri nakladaní s prebytočným alebo dočasne prebytočným majetkom štátu, nie je potrebné osobitne vypracovávať legislatívny zámer.  Z uvedeného dôvodu odporúčame v uznesení       č. 318 z 27. marca 2002 vypustiť vypracovanie legislatívneho zámeru vyššie uvedeného zákona a súčasne navrhujeme v tomto uznesení zmenu termínu na predloženie paragrafovaného znenia zákona. Odporúčame, aby vláda Slovenskej republiky schválila navrhovanú zmenu tak, že Ministerstvo financií SR predloží na rokovanie vlády paragrafované znenie zákona v novembri 2002.